- కార్మికుల ప్రయోజనాలను కాపాడుతాం
- బాలకార్మిక వ్యవస్థ పూర్తి నిర్మూలనకు చట్టం
- జెనీవా ఐఎల్‌వో సదస్సులో కేంద్ర మంత్రి దత్తాత్రేయ
న్యూఢిల్లీ: ప్రపంచంలో భారత్‌ వేగంగా అభివృద్ధి చెందుతున్న ఆర్థిక వ్యవస్థ అని కేంద్ర కార్మిక, ఉపాధి శాఖా మంత్రి బండారు దత్తాత్రేయ అన్నారు. జెనీవాలోని 104వ 'అంతర్జాతీయ కార్మిక సదస్సు'లో ఆయన మాట్లాడుతూ తమ ప్రభుత్వం సమీకృత వ్యవస్థతో కూడిన స్థిరమైన అభివృద్ధికి కట్టుబడి ఉందని తెలిపారు. పారదర్శకత, జవాబుదారీతనంతో కేంద్రం ముందుకు సాగుతున్నట్లు వెల్లడించారు. భారత్‌కు అతిపెద్ద దేశీయ మార్కెట్‌ ఉందని, అపారమైన యువశక్తి భారత సొంతమని ఆయన ఈ సందర్భంగా ప్రపంచ ప్రతినిధులకు వివరించారు. గతంలో దేశీయ వృద్ధి రేటు 5 శాతంగా ఉండేదని, అది ఇప్పుడు 7.4 శాతానికి చేరినట్లు మంత్రి దత్తాత్రేయ తెలిపారు. తమ ప్రభు త్వం కార్మికుల ప్రయోజనాలను కాపాడేందుకు, కార్మికుల గౌరవం పెంపొం దించేందుకు కట్టుబడి ఉందని తెలిపారు. సమీకృత అభివృద్ధి, ఉపాధి కల్పన విషయమై అంతర్జాతీయ కార్మిక సంస్థ (ఐఎల్‌వో), భారత్‌లు తమ నిబద్దతను పంచుకొని ముందుకు సాగాలని మంత్రి అభిలషించారు. ఐఎల్‌వో సంస్థతో తమ బంధాన్ని మరింతగా బలోపేతం చేసుకోనున్నట్లు ఆయన వివరించారు. 14 సంవత్సరాల లోపు వారిని పనిలోకి తీసుకొనే విషయమై పూర్తి నిషేధం తెచ్చేందుకుగాను పార్లమెంట్‌లో చట్టం తేనున్నట్లు మంత్రి వెల్లడించారు. ఎన్‌సీఎల్‌పీ పథకం కింద భారత్‌లో దాదాపు 10 లక్షల మంది బాలకార్మి కులకు విముక్తి కలిగించి పాఠశాలలకు పంపినట్లు మంత్రి వివరించారు.
మీ స్నేహితులకు రికమెండ్ చెయ్యండి